24. schôdza NR SR - 1.deň - B. popoludní
Dátum: 2017-12-05
Poslanec: Verešová, Anna (OĽANO)
Druh vystúpenia: Vystúpenie v rozprave

368. Vážené kolegyne a kolegovia, ako som avizovala, v mojom príspevku chcem hovoriť o Klientskom centre v Žiline. Pán premiér pochválil ministra vnútra Kaliňáka za klientske centrá a tak ma veľmi povzbudil, aby som vás informovala o tom, ako ministerstvo vnútra pod vedením ministra Kaliňáka hrubo obchádza zákonné postupy v snahe asi stíhať termíny strihania pásky pred župnými voľbami. Občanovi, ktorý si chce postaviť záhradnú chatku alebo altánok na svojom dvore, trvá dlhé mesiace, kým vybaví všetky stanoviská a posudky a dostane sa k stavebnému povoleniu. V prípade Klientskeho centra v Žiline všetko prebehlo v super rýchlom konaní. Ministerstvo vnútra na seba prevzalo všetky administratívne úkony. Čo za tým je? Poďme od začiatku. 30. októbra 2017 bolo otvorené Klientske centrum štátnej správy v Žiline, ktoré vyvolalo vážne pochybnosti už pri kúpe budovy, na čo upozornila moja kolegyňa Remišová. Poukázala to totiž, že budova Europalace v Žiline pre Klientske centrum verejnej správy bola predražená. Ďalšie pochybnosti a množstvo otázok vyvolalo aj samotné otvorenie tohto centra. Podporujem úmysel dostať pod jednu strechu úrady, aby občan nemusel chodiť z jedného konca mesta na druhý. Avšak s Klientskym centrom v Žiline naozaj nie je všetko v poriadku. Tento objekt bol totiž postavený a kolaudovaný na obchodné prevádzky, nie na administratívne kancelárie. V úradoch sú okrem množstva zamestnancov, tuná cirka 240, a občanov klientov tu sa predpokladá cirka 500 až 600 ľudí, ešte aj tony a tony papiera, predpoklad cirka 16 ton. Na vydanie rozhodnutia o zmene v užívaní stavby je potrebných množstvo stanovísk. Bolo to obchodné centrum a teraz kancelárie. Na zmenu užívania je potrebné množstvo stanovísk: posúdenie statika, hygieny, Inšpektorátu práce a tak ďalej a tak ďalej, to všetci určite poznáte. Tieto vydávajú miestne kompetentné inštitúcie. Samotné rozhodnutie má potom vydať miestny stavebný úrad, v tomto prípade mesto Žilina. Tak sa to píše v stavebnom zákone. Obrátila som sa teda, pretože bolo podozrenie, či všetky tieto stanoviská a posudky boli, boli vydané tak, ako mali, obrátila som sa na mesto Žilina so žiadosťou o poskytnutie informácie v zmysle zákona o slobodnom prístupe k informáciám. Žiadala som o sprístupnenie informácií ohľadom Klientskeho centra, a to kópie rozhodnutia stavebného úradu o zmene v užívanie stavby a kolaudačného rozhodnutia. A odpoveď bola zarážajúca. Kompetentný stavebný úrad nevydal žiadne rozhodnutie. Ani rozhodnutie o zmene využitia stavby, ani kolaudačné rozhodnutie. V odpovedi písomnej mi však uviedli, že mestu Žilina ako dotknutej obci bol doručený akýsi súhlas k dočasnému využitiu stavby, ktorý vydalo ministerstvo vnútra. Nie rozhodnutie, list, súhlas. Pozoruhodné je, že tento súhlas bol mestu Žilina z ministerstva vnútra doručený až skoro po mesiaci od otvorenia Klientskeho centra. V tých dňoch, keď som sa aj ja na to dotazovala. Sú namieste teda otázky: Prečo boli miestne inštitúcie kompetentné vo vydávaní posudkov a stanovísk k zmene účelu využitia stavby pri tomto Klientskom centre v Žiline z tohto procesu vylúčené? Prečo túto povinnosť prevzal na seba niekto iný? Opäť som si teda pýtala písomnou žiadosťou kópiu tohto súhlasu už priamo na ministerstve vnútra. A získala som túto kópiu súhlasu (rečníčka zobrala do rúk materiál, ukazujúc ho plénu), to je súhlas o užití stavby, a ktorú som si dala posúdiť odborníkmi. Tento súhlas vydala sekcia hnuteľného a nehnuteľného majetku Ministerstva vnútra Slovenskej republiky, je tu písané, že po dohode s mestom Žilina a dotknutými orgánmi, regionálny hygienik, oddelenie inšpekcie práce a požiarneho dozoru a v súlade s § 84 ods. 2 stavebného zákona vydáva súhlas k dočasnému užívaniu stavby Klientske centrum Okresného úradu Žilina. Je namieste po tomto pýtať sa, prečo špeciálny stavebný úrad ministerstva vnútra nevydal riadne rozhodnutie? V riadnom správnom konaní? No asi preto, lebo by musel oznámiť všetkým účastníkom konania, ktorých sa to týka, aby sa vyjadrili. Horšie však na tom všetkom je, a cynicky to pôsobí, tá podmienka dočasného užívania na skúšobnú prevádzku. Pojem skúšobná prevádzka je v tomto tzv. súhlase k dočasnému užívaniu stavby násilne vytrhnutý z kontextu stavebného zákona. Ministerstvo vnútra, teda táto sekcia stanovila termín skúšobnej prevádzky v Klientskom centre v Žiline do 31. októbra 2018, teda na jeden rok, počas ktorej sa má overiť správnosť nastavenia technologických zariadení, objektivizácie faktorov pracovného prostredia, teda meranie osvetlenia, hodnôt faktorov tepelno-vlhkostnej klímy, teploty, vlhkosti, rýchlosti prúdenia vzduchu pri plnom obsadení pracovísk a prítomnosti štandardného počtu občanov klientov. Toto je cynizmus najhrubšieho zrna a hrubé obchádzanie zákonov. Skúšobná prevádzka sa totiž povoľuje pri takých stavbách, kde je potrebné overiť, či nainštalované výrobné či prevádzkové zariadenie bude pracovať správne. Prípadne sa počas nej robia korekcie a zásahy na vyladenie správnosti chodu prevádzky. Napríklad výrobného pásu v automobilke či chodu turbíny v elektrárni. Je absolútne neprípustné, aby sa v skúšobnej prevádzke overoval chod napríklad kuchyne v školskej jedálni či v závodnej jedálni alebo chod školy, kde sú deti, materskej škôlky, novej reštaurácie, obchodného či kultúrneho centra, kde sa vykonávajú špecifické činnosti s možnými dopadmi na zdravie ľudí a kde sa spravidla stretáva veľké množstvo ľudí. Je to nehumánne voči zamestnancom, ale aj návštevníkom týchto zariadení, aby na nich niekto skúšal, ako budú reagovať na faktory tepla klímy, osvetlenia alebo iných parametrov vplývajúcich na ich zdravie. Kde berie sekcia hnuteľného a nehnuteľného majetku ministerstva vnútra pod vedením ministra Kaliňáka istotu, že tzv. vyhodnotenie skúšobnej prevádzky na ľuďoch dopadne dobre? A kto bude zodpovedný za to, ak tzv. skúšobná prevádzka v Klientskom centre v Žiline na zdraví zamestnancov a verejnosti občanov nedopadne dobre? A zanechá na ich zdraví nezmazateľné škodlivé následky? Kto bude za to zodpovedný? Ministerstvo vnútra pod vedením ministra Kaliňáka porušuje zákony, pohŕda svojimi pracovníkmi, úradníkmi a ponižuje ich, ale najdôležitejšie je, že ohrozuje zdravie a bezpečnosť občanov. Aj za toto by mal byť minister Kaliňák odvolaný. Ďakujem.